Jason Azzopardi jiddeskrivi partitarji Nazzjonalista bħala "msieken" L-avukat u membru parlamentari Nazzjonalista iddeskriva bħala "imsieken" lil dawk il-partitarji Nazzjonalisti li ippruvaw jattakkawh quddiem id-Dar Ċentrali waqt il-laqgħa tal-Kumitat Eżekuttiv tal-PN. Huwa irrikorra għall-Facebook biex jgħid li jikkumpatihom għax fl-aħħar xhur ġew mitmugħa kliem ta' firda u mibgħeda minn min imexxi l-PN. Dr Azzopardi semma wkoll kif huwa u d-deputati oħra tal-PN, li huma kontra Delia, ġew imbarrati milli jidhru fuq il-media tal-PN. Huwa ta x'jifhem li se jittieħdu passi bil-Qorti hekk kif qalilhom li min sfidah, heddu, għajjru u ħebb għalih se jiltaqa' miegħu hemm. "Jien ma bżajtx u ma nibżax fil-qadi ta' dmiri minn qattiela, 'contract killers', traffikanti ta' droga, kuntrabandisti u korrotti multimiljunarji. Miniex se nibża' minkom", temm jgħid l-Avukat Azzopardi. Il-Kumitat Eżekuttiv tal-PN iddeċieda li fil-31 ta' Lulju jlaqqa' il-Kunsill Ġenerali u l-għada l-kunsillieri jivvutaw jekk iridux lil Delia jkun konfermat jew jintagħżel kap ġdid.